정조 16년
壬子九月十一日卯時上自楊州牧進詣光陵擧動入侍時都承旨徐邁修左承旨林濟遠右承旨李家煥左副承旨徐榮輔右副承旨金孝建同副承旨李冕膺記事官李海淸假注書金履載記事官徐有聞林景鎭檢校提學吳載純檢校直提學徐有防朴祐源檢校直閣徐龍輔尹行任南公轍檢校待敎金祖淳以次隨駕上具戎服御東軒命榮輔頒軍令左通禮跪啓請外辦上乘轎出三門至祝石嶺降轎乘馬到嶺上時曉雨微灑朝景鮮霽四山昭朗秀色映發上降馬少駐敎榮輔曰此嶺卽白頭正榦漢陽過峽山氣於此一番大停滀而復起爲道峯又於於焉洞過峽而復起爲三角起起伏伏鳳翥龍騰一片精神都湊於王城一區左右峯巒立立雲表者精神明秀奪人眼目北來山勢之如此曾於地誌史乘所熟見稔知而猶不若親自目覩之爲深得其無限佳處也此陵幸行或從兔院作路樓院兔院俱爲抵北道之大路乎榮輔曰兔院則抵加平大路也自樓院由此嶺爲向北之大路使客之南北者皆由於此矣上曰山川如人相貌相貌好者氣色必好昨今所經山川莫非好氣色況當朝霽尤覺明媚矣榮輔曰今曉之雨浥塵而止大勝於未雨之前矣上曰在昔丙辰幸行時朝雨旋霽亦如今日是亦不偶矣仍命奉先寺僧徒待令於陵洞口抱川父老則地方官率領出待於境上命兵曹判書李秉模京畿監司徐鼎修先詣至作門禁喧禁雜人等節各別擧行上乘馬進發將至陵洞口敎榮輔曰自洞口嚴飭卿宰跟隨之攔入者整百官班次以入之意遣史官傳諭于隨駕大臣賤臣承命往傳駕到洞口上降馬乘輿入齋室改具翼善冠淺淡服行親押訖乘輿詣紅箭門外降輿就板位行四拜禮詣大王陵上奉審拱趨環周於象設內次詣王妃陵上奉審如上儀命參奉閔斗爀進前敎曰魂遊下磚石塗灰可改而不改是必前此修改時不能致審而然也後則惕念修改可也上降詣碑閣奉審仍詣丁字閣神位前三上香執爵獻爵大祝讀祝文訖上出就板位亞獻官蔡濟恭終獻官朴宗岳以次行禮如儀訖上復行四拜禮仍詣望燎位望燎訖步至紅箭門外上命濟恭進前敎曰本陵都局自古稱極吉而予則只於文蹟上見之故猶未知若是奇壯矣今行始見眞面目自樓院以東無數峯巒迭見疊出湊瀉於此雄渾淸淑不可形言始覺目見大勝於耳聞矣濟恭曰山勢之飛騰愈見愈奇古所稱龍盤虎踞者眞善形容矣上曰卿之筋力似難隨駕故使之或先或後矣明日武士試取後亦從便入來而試取規矩則兩邑武士射藝有難的知且觀明日入格者矢數若多則當取四中以上賜第少則三中以上賜第卿須知此擧行也上還御齋室改具戎服乘輿出齋室命書傳敎曰百官揷羽又命書傳敎曰自陵洞口至興仁之門捧上言又命書傳敎曰陵官陞六已陞六者陞敍守僕陵屬等令該曹考例施賞又命書傳敎曰坡平府院君家子孫令該曹本陵參奉窠今日政收用又命書傳敎曰政官牌招開政駕至陵洞口上降輿乘馬至陵火巢外奉先寺僧徒等來待命宣傳官詢瘼以來駕到抱川境地方官吳泰詹率父老民人來待命進前敎曰今番駕過爾邑故進爾等於前詢問疾苦爾等其一一仰奏民人等曰臣等瞻望羽旄適副望幸之願而我聖上視民如傷德意藹然治道橋梁諸般應行之役亦皆以國穀會減不煩民力爲守令者莫不仰體奉行故無一毫貽弊之端矣但今年穡事田種不如畓穀收糴將未免苟簡矣上曰此則當有蠲惠之方矣駕近祝石嶺民人之夾路觀光者遍山野命進前敎曰爾等如有疾苦其皆仰奏民人等迭奏曰臣等方以瞻旄爲欣而今又進身於咫尺之地親承溫諭愍恤之念藹若陽春臣等雖愚迷無知豈不仰體如傷之仁而適無大段民瘼可以矯革惟還穀軍布或爲小民之弊而此外無可仰達者矣上曰爲弊果何如民人等曰還穀則一戶或至十餘石軍布則幾乎人人盡納矣上曰此則有監司守令在焉豈不爲爾等方便區處乎朝家亦當申飭使不至捐瘠於爾小民也仍敎曰今旣駕過爾邑必欲以實惠及於爾等當年還耗特令蠲減至如勅庫軍餉等穀所關甚重雖在蕩減之年元無蠲除之規而此亦不拘常格一例除給本邑守禦牙兵米作錢亦依爾願爲之朝官士庶耆耋者陞資儒生武士設科試取上以體先朝盛德下以慰小民顒望爾等須知悉此意也駕到楊州邑內又召在路民人等詢弊瘼民人等齊聲奏曰臣等生老畿甸偏沐聖化邑鉅財饒無弊可達矣上曰爾邑卽畿輔重地朝家所以顧恤者非比他邑今行再宿爾邑豈無慰悅之擧乎今年則無論某穀耗條一竝除減北漢移轉米作錢亦從民願爲之優老之典設科之擧竝有成命須各知悉上還詣楊州府御東軒命榮輔書諭楊州抱川父老民人等書曰王若曰猗我聖祖光陵朝武定大略文致太平神功被八埏洪庥庇萬世於戲昌歜之嗜弘璧之藏尙有如復見之思況玆衣冠月出之鄕龍飛鳳翥之地用漢陵治中之制卜周家無疆之曆予小子宿齋盛服爰戒夙駕以吉日展省于是陵祗奉珪璋躬薦芬苾周旋登降之際象設孔邇洋洋如臨予小子拜聖祖之陵述聖祖之業以聖祖之心爲心者其唯在於愛我元元乎哉禮旣成將還至維楊駐駕野次召兩邑父老先問農形次問民隱勉之以務本力作之方申之以惠養懷保之政傴僂者襬襶者相顧欣告若有知感民情大可見惟予識意施惠之擧豈待回鑾儒生試製各取居首一人賜第餘赴會試武士試射優等賜第餘赴會試朝官之年七十士庶之年八十皆仰覩先朝丙辰乙亥年幸行及今幸者竝加一資年過百歲人加給米肉民庶給復一歲而古今異宜不若除還耗之爲實事特蠲當年條餉穀還穀之耗田種量宜代捧收米從願作錢予聞之駕臨曰幸云者民望其倖而幸之之謂也今予之諭爾等豈足曰惠欲示予意之出於體昔云爾咨爾兩邑父老民人咸須知悉又命書傳敎曰今番幸行時路由西洞口始覺之紅箭門咫尺未滿數十步處下馬者卽各陵未有之例也此必前此道伯奉審之行取其便近一開此例樵路改爲巡路巡路改爲大路而然旣見之後不可不嚴禁而聞行旅多由此路云亦難一切防塞紅箭門前路無敢戞過西洞口下馬處亦令稍遠定界可以植木處植木一依筵敎爲之此後勤慢當無時摘奸令廟堂嚴飭畿伯及陵官處以此傳敎揭板齋所祝石嶺地勢自有所重觀於嶺路鋪石而可以知之則今見嶺頂高峯有民塚嶺底亦有浮石之痕主峯外山火田犯耕或有礙眼處係是稍遠地旣往雖不必一一還陳輦路見將有煨柴作菑之跡此皆地方官不能嚴加禁斷之致嶺上禁葬嶺底浮石各別嚴飭火田一體嚴斷此後道伯巡行必審視其犯禁與否毋或如前疎忽事一體行會陵官亦豈敢推諉於地方官乎竝令知悉本陵造泡寺事面異於各陵而年久弊積收拾爲難云古蹟與故事果何如則豈或一任其頹圮亦令廟堂申飭道臣從速修葺僧弊亦爲釐正事分付又命書傳敎曰先朝每有致祭之擧況駕過乎燕山君墓遣承旨致祭昨年秋行未及爲之聞於先朝駕過時有特令設祭之例云光海君墓一體遣承旨致祭古則大臣或玉堂以致祭之意或多警咳矣祭文知製敎撰進事分付又命書傳敎曰麟坪大君墓在抱川地遣承旨卜日致祭祭文當製下仰體先朝盛意其後孫宜加拔例收用且於日前輦路過東巷招見宰臣李鎭翼內外孫九人欲爲下敎矣其子內贍直長李秉淳六品窠陞敍和協貴主墓在一舍之地追思昔日友于之德予懷難抑遣內侍待曉致祭祭文亦當親撰恩信君墓亦在不遠地昨於輦路聞之撫念傷心亦於明曉遣內侍致祭祭文製下因此思之恩信墓有御製御筆神道碑而碑閣尙未建云斯速建閣事分付畿營興恩副尉墓在輦路咫尺而禫祭適在今日駕過時遣內侍致祭祭文卽使知製敎撰進又命書傳敎曰駕過瑩前靜嬪墓及仁城君墓遣承旨今日致祭又命書傳敎曰淸原府院君宜春府夫人唐城府夫人卽內殿考妣也封域入矚豈可虛度遣承旨明日致祭祭文令知製敎撰進又命書傳敎曰稽古之力予其可忘之見其子每思其人過其墓如見其人其人爲誰卽故贊讀尹勉憲也其墓遣其子司僕寺僉正守翼以此敎諭祭之使之還宮前復命又命書傳敎曰道峯書院遣承旨明日入晝停時致祭祭文令知製敎今日撰進又命書傳敎曰先朝展拜本陵三十有八年之後今予行禮於是日追念舊時問之陪從百官中唯左相一人在今爲百僚之首事屬稀有還宮後衣資食物輸送遣郞官存問以示優老之意昔日以儀賓陪從者昌城尉也以蔭官陪從者守禦使也昌城尉家衣資食物存問依左相例守禦使吳載純特加一資今政下批又命書傳敎曰承旨前望單子入之又命書傳敎曰新除授承旨牌招又命書傳敎曰摠管李敏輔許遞與騎堂未差之代今日政差出待下批先隨駕後謝恩又命書傳敎曰再明日當行眞殿行禮明日還宮後齋宿以此分付又命書傳敎曰明日齋宿時別雲劍仍其餘侍衛依近例入直擧行有隣曰光陵造泡寺僧徒等以本寺位畓之見失於摠廳有所呈訴而本寺則事蹟旣載於賜牌冊字字號又符於邑在邑案摠廳則元無可據文跡屢次見屈於營本官而猶不無侵漁捉囚之弊云本寺位畓事體自別而摠廳之無憑考徒事橫侵萬萬駭然此後一竝還屬於本寺摠廳則毋敢復事爭訟之意嚴加申飭以爲守護之方恐合事宜矣上曰聞其事實還屬爲可依願施行此後更或有侵漁之弊則以此擧條往訴內需司入啓査出侵徵者各別嚴處莫重守護之節以爲永賴之地可也出擧條日暮榮輔稟環衛軍兵懸燈上答以知道命諸臣權退諸臣以次退出